b'\n_START_ARTICLE_\nKloramfenikol\n_START_SECTION_\nSpekter delovanja\n_START_PARAGRAPH_\nDeluje tako, da zavre tvorbo bakterijskih beljakovin, in je zato u\xc4\x8dinkovit proti zelo \xc5\xa1irokemu spektru bakterij. U\xc4\x8dinkuje proti grampozitivnim bakterijam (vklju\xc4\x8dno z ve\xc4\x8dino sevov MRSA), gramnegativnim bakterijam in anaerobom. Ni pa u\xc4\x8dinkovit proti Pseudomonas aeruginosa ter vrstam iz rodu klamidij in enterobakterjev. Sicer izra\xc5\xbea dolo\xc4\x8deno u\xc4\x8dinkovitost proti Burkholderia pseudomallei, vendar se pri oku\xc5\xbebah s to bakterijo kloramfenikol rutinsko ne uporablja, ker se daje prednost ceftazidimu in meropenemu. V zahodnem svetu je uporaba omejena na topi\xc4\x8dno aplikacijo zaradi nevarnosti pojava aplasti\xc4\x8dne anemije.\n_START_SECTION_\nUporaba\n_START_PARAGRAPH_\nPrvotna indikacija kloramfenikola je bilo zdravljenje trebu\xc5\xa1nega tifusa, ki ga povzro\xc4\x8da Salmonella typhi, vendar so danes sevi te bakterije ve\xc4\x8dkratno odporni, tudi proti kloramfenikolu, zato se kloramfenikol pri tej bolezni redko uporablja, razen \xc4\x8de je povzro\xc4\x8ditelj dokazano ob\xc4\x8dutljiv nanj. Kloramfenikol se lahko uporablja kot zdravilo druge izbire pri zdravljenju kolere, odporne proti tetraciklinu._NEWLINE_Zaradi zelo dobrega prehajanja krvno-mo\xc5\xbeganske pregrade, ki je bolj\xc5\xa1e kot pri kateremkoli cefalosporinu, ostaja kloramfenikol zdravilo izbora pri stafilokoknih mo\xc5\xbeganskih ognojkih (abscesih). Uporablja se tudi pri zdravljenju mo\xc5\xbeganskih ognojkov, povzro\xc4\x8denih z razli\xc4\x8dnimi mikroorganizmi, ter kadar povzro\xc4\x8ditelj ni poznan._NEWLINE_Kloramfenikol je tudi u\xc4\x8dinkovit proti trem poglavitnim povzro\xc4\x8diteljem meningitisa: Neisseria meningitidis, Streptococcus pneumoniae in Haemophilus influenzae. V razvitem svetu ostaja kloramfenikol zdravilo izbora za zdravljenje meningitisa pri bolnikih z resno preob\xc4\x8dutljivostjo na peniciline ali cefalosporine, za dr\xc5\xbeave v razvoju pa SZO priporo\xc4\x8da kloramfenikol kot zdravilo izbora nasploh pri meningitisu._NEWLINE_V ZDA se kloramfenikol uporablja tudi pri za\xc4\x8detnem izkustvenem zdravljenju otrok z vro\xc4\x8dino in petehijskim izpu\xc5\xa1\xc4\x8dajem, \xc4\x8de diferencialna diagnoza ka\xc5\xbee tako na septikemijo, povzro\xc4\x8deno z bakterijo Neisseria meningitidis, kot na mrzlico Skalnega gorovja, dokler dokon\xc4\x8dni rezultati diagnosti\xc4\x8dnih preiskav niso znani._NEWLINE_U\xc4\x8dinkovit je tudi proti Enterococcus faecium in se zato lahko uporablja pri oku\xc5\xbebi z enterokoki, odpornimi proti vankomicinu.'